Det bliver USA's gode vilje, der afgør, om Danmark og Grønland skal have lov til at stå for driften af Thulebasen i fremtiden, indrømmer udenrigsminister Martin Lidegaard.

Torsdag forsøgte han at få USA til at opgive en lovligt vundet kontrakt, hvor et amerikansk firma overtager drift og vedligeholdelse af Thulebasen fra Grønland og Danmark - og dermed scorer 2,4 milliarder kroner, som skulle være gået til et grønlandsk-dansk firma.

Læs også : Professor: Lidegaard er for sent ude med Thulebasen

Men Danmark får kun kontrakten tilbage, hvis USA vælger at give os den, siger Lidegaard nu.

- Jeg kan ikke tvinge USA til noget i denne sag. Det er deres base og deres udbud (om driftskontrakt, red.), siger han til DR Nyheder.

- Men nu har jeg afleveret et klart budskab til amerikanerne, som de vil gå tilbage og kigge på, og så forventer jeg at få et svar på et tidspunkt.

Ked af uheldig sag

Siden Thulebasen åbnede i det nordvestlige Grønland tilbage i 1950'erne, har dansk-grønlandske firmaer stået for drift og vedligeholdelse af basen efter aftale med amerikanerne selv.

Baggrunden for ordningen har været en gammel politisk aftale, der binder amerikanerne til at give sådanne kontrakter til dansk-grønlandske selskaber, som en slags betaling for at USA kan benytte grønlandsk territorium til deres militære base.

Men ved seneste udbud af kontrakten i 2013 endte vinderen med at være et amerikansk firma, der havde oprettet et skuffeselskab i Danmark og dermed kom rundt om den gamle politiske aftale.

- Jeg er da ked af, at vi er havnet i en situation, hvor amerikanerne er komme til at vælge et amerikansk datterselskab, siger Martin Lidegaard.

- Men vi har en klar politisk aftale, og derfor tror jeg også, at når amerikanerne skal træffe deres endelige valg, så vil man tage hensyn til den aftale, siger han.

Amerikansk domstol anerkender ny aftale

I sidste uge satte den amerikanske rigsrevision dog en mindre kæp i hjulet for Martin Lidegaard og den danske regerings ønsker, da den godkendte kontrakten, der gav driften for Thulebasen til et amerikansk firma.

Dermed er vejen åben for, at USA også godkender aftalen og altså fravælger den politiske aftale med Danmark og Grønland.

- Den afgørelse gjorde, at vi blev nødt til at reagere. Så jeg meddelte straks den amerikanske udenrigsminister, at vi måtte kigge på sagen, siger Martin Lidegaard.

Han er optimistisk i forhold til, om amerikanerne vægter kolde kontanter over politiske aftaler og går en anden vej end den, de har ret til.

- En ting er selskabsret, en anden er den politiske aftale, som vi har med USA. Jeg tror, håber og forventer selvfølgelig, at USA har en interesse i at leve op til den aftale og finde en løsning, der er god for både Grønland, Danmark og USA.

USA må tage ansvar

Hvis USA vælger at stoppe udbuddet af driftskontrakten, står et amerikansk firma tilbage med en lovlig vundet kontrakt til 2,4 milliarder kroner, som de ikke får lov at opfylde.

Martin Lidegaard vil dog ikke forholde sig til, om det amerikanske firma skal have erstatning, hvis Danmark og Grønland får ansvaret for Thulebasens vedligeholdelse igen.